Aage Frandsen (SF), 1998-01-14:
Spørgsmålet er bare: Hvad er kvalitet i uddannelsen?
Det, der er karakteristisk ved forslaget, er, at der er en række punkter, som man kan sige er kvalitetsmål, men langt det meste af indholdet er midler til at nå nogle bestemte mål i uddannelserne. For at tage et eksempel: Jeg tror, alle er enige om, at det er en kvalitet at kunne læse og skrive ordentligt på et forholdsvis tidligt tidspunkt, også sammenlignet med forholdene i andre lande.
Men jeg kan sådan set ikke se, vi nødvendigvis skal sammenligne os med andre lande, for jeg synes, det er en kvalitet i sig selv.
Det er også en kvalitet at kunne matematik på et vist niveau, og i det hele taget er det er kvalitet, at man kan tingene i en række fag.
Det tror jeg ikke nogen vil afvise.
Men hvad med evnen til at lære og evnen til at samarbejde, og hvad med evnen til at bruge demokratiet?
Vi havde en debat lige før om demokratiet.
Er det noget, der indgår som en kvalitet, eller er det ikke? Forslagsstillerne har ikke nævnt det, og så kunne man jo fristes til at tro
, at f.eks. evnen til at lære, evnen til at samarbejde, ikke er nogen særlig vigtig kvalitet; det kunne man godt forestille sig.
Men derfor er det vigtigt under alle omstændigheder at gøre sig klart, hvad kvalitet er for noget, og at det ikke er noget entydigt begreb.
Det er også derfor, at hele diskussionen om, hvorvidt kvaliteten er faldende eller ikke, er en håbløs diskussion.
Hr. Dahlgaard henviste til min partifælle, hr. Kjeld Rahbæk Møller.
En af grundene til, at den nogle steder er faldende, er jo bl.a., at uddannelsestiden er blevet afkortet, men der er ikke tale om noget generelt fald. Forslaget indeholder en række punkter, som vil ændre folkeskoleloven: indførelse af karakterer fra 5. klasse, flere eksamener og niveaudeling på hvert klassetrin.
Det er virkelig nytænkning hos partiet Venstre i forhold til, hvad Venstre har sagt før, også når det foreslås at nedlægge den 2-årige ungdoms-hf. Man foreslår også generelt - ikke kun inden for folkeskolen, men generelt - en styrkelse af ledernes indflydelse.
Men når man styrker nogens indflydelse, må det da gå ud over nogle andre.
Er det de ansatte, eller er det eleverne, det kommer til at gå ud over, apropos vores diskussion før?
Der foreslås også betydelige tilskuds- og løndifferentieringer inden for uddannelsessektoren.
De tiltag er jo midler, og jeg går ud fra, at de efter forslagsstillernes opfattelse kan være med til at sikre kvaliteten.
Men det mener vi ikke de gør, og derfor er der ikke megen mening i at diskutere forslaget, når vi går ud fra vores opfattelse af begrebet kvalitet.
Vi mener nærmere, forslaget er udtryk for et ideologisk felttog og bygger på en mellemting mellem gammelkonservativ tænkning, som går tilbage til forholdene i folkeskolen i 1930'erne, og liberalistisk tænkning.
Så tales der om et kvalitetsinstitut, som om det kunne løse problemerne.
Ud over at vi ikke kan se, det er nødvendigt, er det også et eksempel på, hvad vi vil få, hvis man får gennemført det ekstremt mest centralistiske uddannelsessystem, man næsten kan forestille sig.
Konservativ tænkning har altid været centralisme i uddannelsen, men det har ikke været Venstres tænkning, og derfor skuffer det mig selvfølgelig meget, at Venstre har valgt at alliere sig i den grad med Det Konservative Folkeparti, når det gælder uddannselsespolitik.
Jeg synes, det er smukt, at de folkeskolelove, der blev lavet i 1903, 1937, 1958, 1975 og 1993, er gennemført af - skal vi sige - partier, der har rod i arbejderbevægelsen, højskolebevægelsen og bondebevægelsen.
Senere er der kommet flere partier med.
Oprindelig var det Socialdemokratiet og Venstre, så var det De Radikale, og senere kom vi til.
De Konservative har været udenfor, fordi der hidtil har været et grundlæggende skel i tankegangen, opfattelsen af uddannelse. Men der er altså tale om et brud her, og jeg er virkelig ked af, at man har placeret sig sådan fra partiet Venstres side, som tilfældet er.
Derfor må vi altså sige om forslaget som helhed, at vi vil gerne diskutere kvalitet, men vi er ikke enige med forslagsstillerne om, hvad kvalitet er.